ประกาศกรมทะเบียนการค้าประกาศกรมทะเบียนการค้าเรื่อง กำหนดลักษณะและคุณภาพของน้ำมันหล่อลื่นพ.ศ.๒๕๔๔-------------- อาศัยอำนาจตามความในมาตรา๒๕ วรรคหนึ่งและวรรคสองแห่งพระราชบัญญัติการค้าน้ำมันเชื้อเพลิง พ.ศ. ๒๕๔๓อธิบดีกรมทะเบียนการค้าออกประกาศไว้ดังต่อไปนี้ ข้อ๑ ประกาศนี้เรียกว่า"ประกาศกรมทะเบียนการค้าเรื่อง กำหนดลักษณะและคุณภาพของน้ำมันหล่อลื่น พ.ศ. ๒๕๔๔" ข้อ๒ ประกาศนี้ให้ใช้บังคับ ตั้งแต่วันที่ ๑ พฤษภาคม ๒๕๔๔ เป็นต้นไป ข้อ๓ ในประกาศนี้ "น้ำมันหล่อลื่น" หมายถึง น้ำมันหล่อลื่นเครื่องยนต์เบนซิน ๔ จังหวะและเครื่องยนต์ดีเซล ข้อ๔ ลักษณะและคุณภาพของน้ำมันหล่อลื่นให้กำหนดไว้ ๒ ด้าน ดังนี้ (๑) ลักษณะและคุณภาพด้านเคมีและฟิสิกส์ให้เป็นไปตามรายละเอียดแนบท้ายประกาศนี้ (๒) ลักษณะและคุณภาพด้านการใช้งาน ให้เป็นไปตามลักษณะและคุณภาพ ที่ผู้ค้าน้ำมันแจ้งเพื่อขอความเห็นชอบและได้รับความเห็นชอบจากอธิบดี ข้อ๕ผู้ค้าน้ำมันที่จะเป็นผู้แจ้งลักษณะและคุณภาพด้านการใช้งานของน้ำมันหล่อลื่น เพื่อขอความเห็นชอบต่ออธิบดีได้ คือ (๑) ผู้ผลิตน้ำมันหล่อลื่น (๒) ผู้นำเข้าน้ำมันหล่อลื่น (๓)ผู้ค้าน้ำมันหล่อลื่นที่เป็นเจ้าของชื่อในทางการค้า หรือเครื่องหมายการค้าที่ใช้ หรือจะใช้กับน้ำมันหล่อลื่นนั้น ข้อ๖ แบบแจ้งลักษณะและคุณภาพด้านการใช้งานของน้ำมันหล่อลื่นเพื่อขอความเห็นชอบให้เป็นไปตามแบบ นพ. ๔๐๑ ท้ายประกาศนี้ ข้อ๗การยื่นแบบแจ้งลักษณะและคุณภาพด้านการใช้งานของน้ำมันหล่อลื่นเพื่อขอความเห็นชอบให้ยื่นต่อสำนักน้ำมันเชื้อเพลิง กรมทะเบียนการค้า ข้อ๘ เมื่ออธิบดีให้ความเห็นชอบลักษณะและคุณภาพด้านการใช้งานของน้ำมันหล่อลื่นที่ผู้ค้าน้ำมันแจ้งแล้วกรมทะเบียนการค้าจะกำหนดเลขทะเบียนการให้ความเห็นชอบ และออกหนังสือรับรองการให้ความเห็นชอบ ตามแบบ นพ.๔๐๒ท้ายประกาศนี้ ข้อ๙การให้ความเห็นชอบลักษณะและคุณภาพด้านการใช้งานของน้ำมันหล่อลื่นตามข้อ ๘ให้มีกำหนดระยะเวลาสามปีนับแต่วันที่ออกหนังสือรับรองการให้ความเห็นชอบ ข้อ๑๐ ในการจำหน่ายน้ำมันหล่อลื่นผู้ค้าน้ำมันที่ได้รับความเห็นชอบตามข้อ ๘ ต้องปฏิบัติตามเงื่อนไป ดังนี้ (๑)การจำหน่ายโดยการบรรจุในภาชนะปริมาณไม่เกิน ๒๐๐ ลิตร ต้องแสดงฉลากไว้ที่ภาชนะบรรจุนั้น และบนฉลากต้องแสดงข้อความอย่างน้อยดังต่อไปนี้ (ก) ชื่อ ชนิดความหนืดและชั้นคุณภาพของน้ำมันหล่อลื่น (ข)เลขทะเบียนการให้ความเห็นชอบที่กรมทะเบียนการค้ากำหนด (ค) ชื่อผู้ผลิตหรือผู้นำเข้าน้ำมันหล่อลื่นหรือชื่อผู้ค้าน้ำมันหล่อลื่น ที่เป็นเจ้าของ ชื่อในทางการค้าหรือเครื่องหมายการค้าที่ใช้หรือจะใช้กับน้ำมันหล่อลื่นนั้น (ง) วัน เดือน ปี ที่ผลิตและบรรจุ (๒) การจำหน่ายโดยการบรรจุในภาชนะอื่น นอกจาก (๑) ต้องจัดทำสำเนาหนังสือรับรองการให้ความเห็นชอบตามข้อ ๘โดยแสดงรายละเอียดตาม (๑) (ก) - (ง) ไว้ในสำเนาหนังสือดังกล่าวด้วยและส่งมอบให้แก่ผู้ซื้อน้ำมันเก็บไว้เพื่อแสดงเป็นหลักฐานต่อพนักงานเจ้าหน้าที่ (๓) เมื่อมีการเปลี่ยนแปลง ชื่อที่ตั้งสถานประกอบการหรือสำนักงานใหญ่ สถานที่ผลิต สถานที่บรรจุ และสถานที่เก็บน้ำมันของผู้ค้าน้ำมันที่ได้รับความเห็นชอบผู้ค้าน้ำมันต้องแจ้งเปลี่ยนแปลงรายการต่อกรมทะเบียนการค้าภายใน ๓๐ วันนับแต่วันที่เปลี่ยนแปลง ข้อ๑๑สำหรับผู้ค้าน้ำมันที่เคยแจ้งคุณลักษณะทางด้านการใช้งานของน้ำมันหล่อลื่นเหลวเพื่อขอความเห็นชอบและได้รับความเห็นชอบคุณลักษณะทางด้านการใช้งานของน้ำมันหล่อลื่นเหลวตามประกาศกระทรวงพาณิชย์ที่ใช้บังคับอยู่ก่อนประกาศฉบับนี้ ให้แจ้งยืนยันการได้รับความเห็นชอบนั้นต่อกรมทะเบียนการค้าภายใน ๖๐ วันนับแต่วันที่ประกาศฉบับนี้มีผลใช้บังคับ เมื่อกรมทะเบียนการค้าได้รับแจ้งยืนยันดังกล่าวแล้วกรมทะเบียนการค้าจะให้ความเห็นชอบและให้ถือว่าเป็นการให้ความเห็นชอบลักษณะและคุณภาพด้านการใช้งานของน้ำมันหล่อลื่นตามข้อ๘ ประกาศณ วันที่ ๕ เมษายน พ.ศ. ๒๕๔๔ อดุลย์ วินัยแพทย์ อธิบดีกรมทะเบียนการค้า[ดูข้อมูลจากภาพกฎหมาย][รก.๒๕๔๔/พ๓๗ง/๓ /๒๓ เมษายน ๒๕๔๔] อัมพิกา/แก้ไข ๒๕/๙/๔๔